PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FV/3/1/068	Bratislava 22. decembra 2009	

Protimonopolný úrad Slovenskej republiky, odbor koncentrácií v správnom konaní vedenom pod č. 0038/OK/2009 začatom dňa 05.11.2009 na základe oznámenia koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Slovak Telekom, a.s. so sídlom Karadžičova 10, 825 13 Bratislava, IČO: 35 763 469 prostredníctvom JUDr. Rastislava Kuklisa, advokáta so sídlom Hodžovo nám. 1A, 811 06 Bratislava, vo veci koncentrácie podnikateľov Slovak Telekom, a.s. so sídlom Karadžičova 10, 825 13 Bratislava, IČO: 35 763 469 a PosAm, spol. s r.o. so sídlom Odborárska 21, 831 02 Bratislava, IČO: 31 365 078

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľom Slovak Telekom, a.s. so sídlom Karadžičova 10,    825 13 Bratislava, IČO: 35 763 469 nad podnikom podnikateľa PosAm, spol. s r.o. so sídlom Odborárska 21, 831 02 Bratislava, na základe Rámcovej zmluvy o uzavretí Zmluvy o prevode časti obchodného podielu v PosAm, spol. s r.o. uzatvorenej dňa 13.10.2009 medzi Slovak Telekom, a.s. ako kupujúcim a Ing. Mariánom Marekom ako predávajúcim.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 05.11.2009 listom zaevidovaným pod č. 4078/2009 doručené spoločnosťou Slovak Telekom, a.s. so sídlom Karadžičova 10, 825 13 Bratislava, IČO: 35 763 469 (ďalej len „Slovak Telekom“) prostredníctvom JUDr. Rastislava Kuklisa, advokáta so sídlom Hodžovo nám. 1A, 811 06 Bratislava (ďalej len „právny zástupca“) Oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci koncentrácie, ktorá spočíva v získaní priamej kontroly spoločnosťou Slovak Telekom nad podnikom spoločnosti PosAm, spol. s r.o. so sídlom Odborárska 21, 831 02 Bratislava, IČO: 31 365 078 (ďalej len „Posam“), na základe Rámcovej zmluvy o uzavretí Zmluvy o prevode časti obchodného podielu v PosAm, spol. s r.o. uzatvorenej dňa 13.10.2009 medzi spoločnosťou Slovak Telekom a Ing. Mariánom Marekom (ďalej len „Rámcová zmluva“).

Na základe vyššie uvedeného sa začalo dňa 05.11.2009 podľa 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci vyššie uvedenej koncentrácie vedenej pod č. 0038/OK/2009, o čom úrad informoval spoločnosť Slovak Telekom prostredníctvom právneho zástupcu listom č. 4373/PMÚ SR/2009 zo dňa 25.11.2009. 

Vzhľadom na skutočnosť, že Oznámenie koncentrácie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval spoločnosť Slovak Telekom prostredníctvom právneho zástupcu na doplnenie Oznámenia koncentrácie a taktiež ho informoval, že lehota 60 pracovných dní na vydanie rozhodnutia podľa § 11 zákona nezačala plynúť. 

Na základe výzvy úradu na doplnenie predmetného Oznámenia koncentrácie bolo spoločnosťou Slovak Telekom prostredníctvom právneho zástupcu doručené doplnenie listom č. 4516/2009 zo dňa 04.12.2009, listom č. 4610/2009 zo dňa 10.12.2009 a listom č. 4637/2009 zo dňa 14.12.2009.

Doručením doplňujúcich podkladov a informácií listom č. 4637/2009 zo dňa 14.12.2009 sa stalo predmetné Oznámenie koncentrácie úplné, a teda dňom 15.12.2009 začala plynúť podľa § 11 zákona lehota 60 pracovných dní na vydanie rozhodnutia, o čom úrad informoval spoločnosť Slovak Telekom prostredníctvom právneho zástupcu listom č. 4745/PMÚ SR/2009 zo dňa 18.12.2009.

Správny poplatok vo výške 3 319 EUR (100 000 Sk) podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 05.11.2009.

V súlade so zákonom č. 659/2007 Z.z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné  sumy v slovenských korunách a to podľa konverzného kurzu a ďalších pravidiel pre prechod na euro. 

Z podkladov a informácií, ktoré boli spoločnosťou Slovak Telekom predložené v predmetnom správnom konaní vyplývajú nasledovné skutočnosti.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa     § 3 ods. 2 zákona podnikateľ na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Slovak Telekom
Spoločnosť Slovak Telekom je akciovou spoločnosťou, ktorá bola do obchodného registra zapísaná dňa 01.04.1999 v oddieli Sa, vložka číslo: 2081/B. Predmetom podnikania spoločnosti Slovak Telekom je podľa výpisu z obchodného registra okrem iného prenos, vysielanie a príjem rozhlasových, televíznych a ostatných komunikačných signálov pre prevádzkovateľov zo zákona a pre prevádzkovateľov na základe udelených licencií; poskytovanie telekomunikačných a rádiokomunikačných služieb za úhradu (prenos, spracovanie, tvorba a sprostredkovanie informácií) pre potreby fyzických a právnických osôb: hlasových, grafických, obrazových, dátových, informačných, multimediálnych telekomunikačných služieb a všetkých ich kombinácií; zriaďovanie, prevádzkovanie, výstavba, údržba a servis telekomunikačných zariadení, sietí a informačných technológií vo vlastníctve iných subjektov v rozsahu uzatvorených zmlúv; prenos všetkých druhov signálov a informácií po verejnej telekomunikačnej sieti (ďalej len VTS), s výnimkou jej častí výhradne vymedzených iným prevádzkovateľom, ako aj po prenajatých častiach neverejných sietí, vybudovaných mimo VTS, bez ohľadu na šírku prenášaného pásma, prenosovú rýchlosť a prenosové médium zabezpečenie nadväznosti vymedzenej časti VTS na medzinárodnú telekomunikačnú sieť, uzatváranie medzinárodných dohôd v oblasti telekomunikácií, súvisiacich s predmetom činnosti Slovenských telekomunikácií, navrhovanie cien a taríf za vnútroštátne a medzinárodné služby, vrátane ich fakturácie a odúčtovania.
Akcionármi spoločnosti Slovak Telekom sú Deutsche Telekom AG s 51%-ným akcionárskym podielom, Fond národného majetku Slovenskej republiky s 15%-ným akcionárskym podielom a Slovenská republika, ktorá je zastúpená Ministerstvom hospodárstva Slovenskej republiky s 34%-ným akcionárskym podielom. Spoločnosť Slovak Telekom patrí do skupiny Deutsche Telekom Group. 

Spoločnosť Slovak Telekom vykonáva kontrolu nad spoločnosťami:

•	T-Mobile Slovensko, a.s. so sídlom Vajnorská 100/A, 831 03 Bratislava, IČO: 35 705 019 (ďalej len „T-Mobile“). Predmetom podnikania spoločnosti            T-Mobile je podľa výpisu z obchodného registra okrem iného zriaďovanie a prevádzkovanie verejných mobilných telekomunikačných sietí na frekvenciách pridelených Licenciu Telekomunikačného úradu SR; poskytovanie verejnej mobilnej telefónnej služby prostredníctvom mobilných verejných telekomunikačných sietí uvedených v predchádzajúcom bode; zriaďovanie a prevádzkovanie verejnej dátovej siete s komutáciou paketov; poskytovanie verejnej dátovej služby prostredníctvom verejných telekomunikačných sietí; zriaďovanie a prevádzkovanie pevnej telekomunikačnej siete za účelom prepojenia alebo pripojenia zariadení mobilnej siete tretej generácie; poskytovanie verejnej mobilnej telefónnej služby a plného rozsahu dátových a multimediálnych služieb prostredníctvom mobilnej siete tretej generácie.
•	Zoznam, s.r.o. so sídlom Viedenská cesta 3-7, 851 01 Bratislava, IČO: 36 029 076 (ďalej len „Zoznam“). Predmetom podnikania spoločnosti Zoznam je podľa výpisu z obchodného registra poskytovanie informačných a reklamných služieb prostredníctvom výpočtovej techniky; reklamná činnosť; počítačové služby; služby súvisiace s počítačovým spracovaním údajov a iné.
•	Zoznam Mobile, s.r.o. so sídlom so sídlom Viedenská cesta 3-7, 851 01 Bratislava, IČO: 35 844 621 (ďalej len „Zoznam Mobile“). Predmetom podnikania spoločnosti Zoznam Mobile je podľa výpisu z obchodného registra prenájom spotrebného tovaru, výpočtovej techniky a technológie; poradenská a konzultačná činnosť v oblasti obchodu, reklamy, software, automatizácie, elektrotechniky a informatiky; poskytovanie software – predaj hotových programov na základe zmluvy s autorom a iné.
•	Telekom Sec, s.r.o. so sídlom Kukučínova 52, 831 03 Bratislava, IČO: 36 691 143 (ďalej len „Telekom Sec“). Predmetom podnikania spoločnosti Telkom Sec je podľa výpisu z obchodného registra automatizované spracovanie údajov; sprostredkovanie služieb v oblasti informačných technológií v rozsahu voľnej živnosti; služba v oblasti informačných technológií-inštalácia a konfigurácia softwéru so súhlasom autora; poskytovanie softvéru-predaj hotových programov na základe zmluvy s autorom. 
•	Institute of Next Generation Networks, záujmové združenie právnických osôb so sídlom Poštová 1, 010 08 Žilina, IČO: 37 983 229, zapísané v registri záujmových združení Obvodným úradom Žilina pod č. ZZPO-9/06 (ďalej len „INGN“). 
Okrem spoločnosti Slovak Telekom je ďalším členom tohto združenia Žilinská univerzita. 
Predmetom podnikania združenia INGN je podľa výpisu zo živnostenského registra organizovanie kurzov, školení, seminárov, kultúrnych a spoločenských podujatí; prednášková činnosť a iné.

Z vyššie uvedeného vyplýva, že spoločnosť Slovak Telekom je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

Posam
Spoločnosť Posam je spoločnosťou s ručením obmedzeným, ktorá bola do obchodného registra zapísaná dňa 03.01.1994 v oddieli Sro, vložka číslo: 6342/B. Predmetom podnikania spoločnosti Posam je podľa výpisu z obchodného registra poskytovanie sotware - predaj hotových programov na základe zmluvy s autormi alebo vyhotovovanie programov na zákazku; konzultačná a poradenská činnosť v oblasti výpočtovej techniky a elektroniky; automatizované spracovanie údajov a iné. 

Spoločnosť Posam je spoločnosťou s jediným spoločníkom Ing. Mariánom Marekom, bytom Záhradnícka 269/46, 927 01 Šaľa (ďalej len „Ing. Marián Marek“), ktorý predmetnú spoločnosť samostatne kontroluje.

Spoločnosť Posam vykonáva kontrolu nad spoločnosťami:

•	PosAm IT s.r.o. so sídlom Zemské právo 5, 10200 Praha 10, Česká republika, IČO: 257 87 349 (ďalej len „Posam IT“), ktorej predmetom podnikania je podľa výpisu z obchodného registra poskytovanie softweru, poradenská činnosť v oblasti výpočtovej techniky a iné.
•	MReal, s.r.o. so sídlom Odborárska 21, 831 02 Bratislava, IČO: 44 821 239 (ďalej len „MReal“), ktorej predmetom podnikania je podľa výpisu z obchodného registra prenájom nehnuteľností spojený s poskytovaním iných než základných služieb spojených s prenájmom a kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod).
•	mTrust, s.r.o. so sídlom Odborárska 21, 831 02 Bratislava, IČO: 44 821 425 (ďalej len „mTrust“), ktorej predmetom podnikania sú podľa výpisu z obchodného registra počítačové služby; služby súvisiace s počítačovým spracovaním údajov; prieskum trhu a verejnej mienky a iné.

Pred uskutočnením predmetnej koncentrácie spoločnosť Posam prevedie všetky svoje majetkové účasti spoločností Posam IT, MReal a mTrust na Ing. Mariána Mareka, a teda predmetné spoločnosti nebudú predmetom oznámenej koncentrácie.

Z vyššie uvedeného vyplýva, že spoločnosť Posam je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časť podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Dňa 13.10.2009 bola uzatvorená Rámcová zmluva, na základe ktorej podnikateľ Slovak Telekom nadobudne od Ing. Mariána Mareka 51%-ný obchodný podiel spoločnosti Posam. Podnikateľ Slovak Telekom predmetnou transakciou nadobudne kontrolu len nad podnikom podnikateľa Posam, nakoľko majetkové účasti v spoločnostiach kontrolovaných podnikateľom Posam, t.j. v spoločnostiach Posam IT, MReal a mTrust budú pred uskutočnením koncentrácie prevedené na Ing. Mariána Mareka. 

Analýzou Rámcovej zmluvy a Dohody spoločníkov uzatvorenej medzi Slovak Telekom a Ing. Mariánom Marekom a analýzou Spoločenskej zmluvy podnikateľa Posam, ktoré sú prílohou Rámcovej zmluvy a v nadväznosti na obchodný podiel, ktorý podnikateľ Slovak Telekom nadobudne, úrad zistil, že podnikateľ Slovak Telekom získa možnosť vykonávať rozhodujúci vplyv na zloženie, hlasovanie a rozhodovanie orgánov podnikateľa Posam, a tým získa možnosť vykonávať rozhodujúci vplyv na činnosť podnikateľa Posam. 

V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcou v získaní priamej kontroly podnikateľom Slovak Telekom nad podnikom podnikateľa Posam, na základe Rámcovej zmluvy.

3. Účastníci správneho konania a koncentrácie

Podľa § 25 ods. 3 zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, a teda účastníkom predmetného správneho konania je podnikateľ Slovak Telekom.

Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava.

S ohľadom na uvedené sú účastníkmi predmetnej koncentrácie podnikateľ Slovak Telekom, ako podnikateľ ktorý získava kontrolu nad podnikom podnikateľa Posam, ako aj podnikateľ Posam, nad ktorým sa kontrola získava.

4. Koncentrácia podliehajúca kontrole úradu 

Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom na skutočnosť, že koncentrácia vznikla na základe Rámcovej zmluvy, ktorá bola uzatvorená dňa 13.10.2009 a podľa § 10 ods. 1 zákona sa do úvahy berie obrat účastníkov koncentrácie dosiahnutý za uzavreté účtovné obdobie predchádzajúce vzniku koncentrácie, úrad pri posudzovaní, či koncentrácia podlieha kontrole úradu vychádzal z obratov dosiahnutých v roku 2008.

Na základe predložených podkladov a informácií od účastníka konania úrad zistil, že podnikatelia Slovak Telekom a Posam dosiahli spoločne celosvetový celkový obrat vyšší ako 46 000 000 eur a podnikateľ Slovak Telekom ako aj podnikateľ Posam dosiahli na území Slovenskej republiky každý obrat vyšší ako 14 000 000 eur a podnikateľ Slovak Telekom dosiahol celosvetový celkový obrat vyšší ako 46 000 000 eur a podnikateľ Posam dosiahol v Slovenskej republike obrat vyšší ako 19 000 000 eur, a teda predmetná koncentrácia podlieha kontrole úradu podľa § 10 ods. 1 písm. a) zákona ako aj podľa § 10 ods. 1 písm. b) zákona.

5. Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Nadobúdaný podnik podnikateľa Posam v rámci svojej podnikateľskej činnosti poskytuje predovšetkým služby predaja hardvéru vrátane poskytovania záručného a pozáručného servisu, tzv. IT prevádzkové služby, služby vývoja softvéru na zakázku, služby systémovej integrácie a okrajovo aj služby komplexných ICT riešení.

Služba predaja hardvéru vrátane poskytovania záručného a pozáručného servisu

Ide o predaj IT zariadení nakúpených od distribútora (napr. Hewlet-Packard, IBM). Predajcovia popri samotnom predaji hardvéru poskytujú aj služby záručnej a pozáručnej podpory. 
Podnikateľ Posam je aktívny v tejto oblasti, avšak predaj hardvéru a záručného a pozáručného servisu poskytuje ako pridruženú službu ku komplexným IT prevádzkovým službám a aplikačným riešeniam.

IT prevádzkové služby

V rámci IT prevádzkových služieb poskytuje podnikateľ Posam manažovanú starostlivosť o LAN infraštruktúru (typ komunikačnej infraštruktúry) a IT zariadenia v nej. Ide o starostlivosť predovšetkým o pracovné stanice (používateľské PC), periférne zariadenia (tlačiarne, skenery a iné), servery a aktívne sieťové prvky (prepájacie a smerovacie sieťové zariadenia), a to od ich prvotnej inštalácie, cez zmeny konfigurácie, opravy a servisné zásahy, dohliadanie, až po ich vyradenie z prevádzky a následnú likvidáciu. 

Spolu s IT prevádzkovými službami sa môže poskytovať aj služba predaja hardvéru a služba záručného a pozáručného servisu, kedy dodávateľ popri prevádzkových službách poskytuje aj záručný a pozáručný servis k predaným zariadeniam.

IT prevádzkové služby môžu zahŕňať jednu, spravidla však viaceré z nasledujúcich činností:
-	správa, riadenie, udržiavanie a zabezpečovanie nepretržitej a bezpečnej prevádzky lokálnych počítačových sietí ako aj vykonávanie ich zmien, monitorovanie ich výkonu a vyťaženie a riešenie bezpečnostných incidentov
-	správa používateľov, prístupov autentifikačných prostriedkov, vrátane riešenia zmien, problémov a poskytovania používateľskej podpory
-	správa, riadenie, udržiavanie a zabezpečovanie nepretržitej a bezpečnej prevádzky operačných systémov a aplikácií ako aj vykonávanie ich zmien, monitorovanie ich výkonu a vyťaženia a riešenia bezpečnostných incidentov
-	správa, riadenie, udržiavanie a zabezpečovanie dátových úložísk a zabezpečovanie zálohovania dát
-	správa používateľských staníc, vrátane periférnych zariadení, operačných systémov používateľských staníc a používateľského aplikačného softvéru, vrátane ich zmien, servisu a používateľskej podpory. 

Služba vývoja softvéru na zákazku

Ide o službu, ktorá je poskytovaná na základe individuálnej požiadavky a zákazky konkrétneho zákazníka. Jedná sa o individuálne a vysoko individualizovaného  riešenia špecifickej požiadavky zákazníka. V rámci tejto služby sa realizuje analýza biznis procesov zákazníka a vývoj požadovaného softvéru. 
Predmetná služba sa poskytuje zákazníkom spravidla na základe výberového konania organizovaného zákazníkom po splnení požiadaviek zákazníka.

Služba systémovej integrácie

Cieľom predmetnej služby je zosúladenie fungovania viacerých samostatných IT systémov, ktoré sú odlišné čo do fyzickej polohy, spôsobu prevádzky, spôsobu fungovania a technologickej podstaty tak, aby tieto systémy spoločne fungovali tak, ako keby išlo o jeden koherentný IT systém.
V rámci služby systémovej integrácie sa väčšinou jedná o zosúladenie systémov na zber, uchovávanie, spracovanie, interpretáciu a kategorizáciu dát, pričom nie je podstatný účel a cieľ týchto dátových operácií pre predmet činnosti odberateľa služby, a teda nie je rozdiel medzi službou systémovej integrácie realizovanou pre banku, poisťovňu alebo štátnu správu.
Pri uskutočňovaní služby systémovej integrácie dochádza k implementovaniu existujúcich softvérových riešení tretích strán, ktoré vykazujú charakteristiky krabicového softvéru (t.j. sú treťou stranou predávané ako balík širšiemu okruhu zákazníkov s konkrétnejšie vymedzenými potrebami), avšak dochádza k ich nevyhnutnému prispôsobeniu na prostredie a potreby zákazníka.

Služby komplexných ICT riešení

Predmetná služba je kombináciou vyššie uvedených služieb, t.j. služby predaja hardvéru vrátane poskytovania záručného a pozáručného servisu, IT prevádzkovej služby, služby vývoja softvéru na zákazku a služby systémovej integrácie do jedného balíka, naviac s poskytovaním dátových služieb (prenos dát napr. prepojenie dátových centier alebo pobočiek zákazníka, pripojenie zákazníka do Internetu). 

Predmetná služba predstavuje komplexné riešenie informačných a komunikačných potrieb zákazníka, ktorá v rôznej miere zahŕňa poskytovanie všetkých vyššie uvedených druhov služieb, a to všetko na zariadeniach dodaných v rámci tej istej služby s poskytovaním prevádzkových služieb. Služba komplexných ICT riešení teda zahŕňa tak informačné ako aj komunikačné technológie.  

Vzhľadom na skutočnosť, že podnikateľ Posam je spoločnosťou, ktorá nedisponuje vlastnou telekomunikačnou infraštruktúrou a technológiou, odoberá túto službu od tretích subjektov. Jedným z dodávateľov je aj účastník predmetného správneho konania, podnikateľ Slovak Telekom.

Podnikateľ Slovak Telekom pôsobí v oblasti telekomunikácií predovšetkým ako poskytovateľ hlasových služieb v pevnej telefónnej sieti (národných a medzinárodných volaní) a ako poskytovateľ dátových služieb v pevnej sieti. 

Okrem toho je podnikateľ Slovak Telekom aktívny pri predaji hardvéru vrátane poskytovania záručného a pozáručného servisu, pri poskytovaní IT prevádzkových služieb, služieb vývoja softvéru na zákazku ako aj služieb sieťovej integrácie, avšak tieto služby poskytuje výlučne v rámci služieb komplexných ICT riešení a všetky čiastkové služby, z ktorých služba komplexných ICT riešení pozostáva, vyjmúc službu dátových individuálnych riešení, podnikateľ Slovak Telekom zabezpečuje prostredníctvom tretích subjektov, aby komplexné riešenie mohol zákazníkovi sám poskytnúť.

Služba individuálnych riešení prenosu dát

Služba individuálnych riešení prenosu dát spočíva v poskytovaní dátovej prenosovej kapacity medzi jedným alebo viacerými koncovými bodmi dátovej siete v priestoroch zákazníka a bodom prepojenia, najčastejšie s použitím technológie MPLS. 
Pokiaľ sa táto služba poskytuje samostatne, realizuje sa na základe individuálnych požiadaviek zákazníka a má povahu neštandardného samostatného riešenia prispôsobeného pre potreby zákazníka. Služba individuálnych riešení prenosu dát v prípade, že je poskytovaná ako súčasť služby komplexných ICT riešení sa taktiež prispôsobuje požiadavkám zákazníka. 

Ako už bolo uvedené vyššie, podnikateľ Slovak Telekom v rámci poskytovania služby komplexného ICT riešenia, jednotlivé čiastkové služby okrem dátových individuálnych riešení odoberá od tretích subjektov. Jedným z jeho dodávateľov je aj podnikateľ Posam, ale len v jedinom segmente a to v prípade služby manažmentu pracovných staníc, ktorá je podskupinou IT prevádzkových služieb.

Z vyššie uvedeného vyplýva, že aktivity podnikateľov Slovak Telekom a Posam sa prekrývajú na trhu služieb kompletných ICT riešení. 
Súčasne však predmetnou koncentráciou dôjde k ovplyvneniu relevantného trhu IT prevádzkových služieb, pre ktorý je trh služby kompletných ICT riešení trhom odberov, na ktorom pôsobí podnikateľ Slovak Telekom. Podnikateľ Posam je teda v pozícii dodávateľa a podnikateľ Slovak Telekom je v pozícii odberateľa.

Oznamovateľ koncentrácie, podnikateľ Slovak Telekom vymedzil priestorový relevantný trh územím Slovenskej republiky, nakoľko neexistujú rozdiely v jednotlivých regiónoch Slovenskej republiky, a to ani z hľadiska dopytu ani z hľadiska ponuky, a preto podľa účastníka konania nie je potrebné užšie zadefinovanie priestorového relevantného trhu.
Úrad s vyššie uvedeným zadefinovaním priestorového relevantného trhu súhlasí, a teda priestorový relevantný trh zadefinoval ako územie Slovenskej republiky.

6. Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch, t.j. na trhu komplexných ICT riešení a na trhu IT prevádzkových riešení k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

Analýzou predložených podkladov a informácií úrad zistil nasledovné skutočnosti:

Celková veľkosť trhu komplexných ICT riešení 
Rok	Veľkosť v mil. EUR (v mil. Sk)	
2006	71 (2 133)	
2007	89 (2 672)	
2008	108 (3 263)	
Zdroj: PAC Report SITS Software and IT Services Industry 2008

Predaj a podiel podnikateľov Slovak Telekom a Posam na trhu komplexných ICT riešení
	2006		2007		2008		
Podnikateľ	mil. EUR  (mil. Sk)	podiel	mil. EUR  (mil. Sk)	podiel	mil. EUR  (mil. Sk)	podiel	
Slovak Telekom	[OT]	[20-25]%*	[OT]	[15-20]%*	[OT]	[15-20]%*	
Posam	[OT]	[<5]%*	[OT]	[5-10]%*	[OT]	[5-10]%*	
Zdroj: podnikateľ Slovak Telekom a Posam
* údaje boli podnikateľmi Slovak Telekom a Posam označené za predmet obchodného tajomstva

Z vyššie uvedenej tabuľky vyplýva, že podnikatelia Slovak Telekom a Posam budú mať po predmetnej koncentrácii trhový podiel na trhu komplexných ICT riešení okolo 25%.

Celková veľkosť trhu IT prevádzkových služieb
Rok	Veľkosť v mil. EUR (v mil. Sk)	
2006	36 (1 076)	
2007	42 (1 251)	
2008	49 (1 491)	
Zdroj: podnikateľ Slovak Telekom a Posam

Predaj a podiel podnikateľa Posam na trhu IT prevádzkových služieb
	2006		2007		2008		
Podnikateľ	mil. EUR    (mil. Sk)	podiel	mil. EUR   (mil. Sk)	podiel	mil. EUR (mil. Sk)	podiel	
Posam	[OT]	[<5]%*	[OT]	[<5]%*	[OT]	[<5]%*	
* údaje boli podnikateľom Posam označené za predmet obchodného tajomstva

Ako vyplýva z vyššie uvedenej tabuľky, podiel podnikateľa Posam na predmetnom relevantnom trhu je minimálny.

Konkurenti
Konkurentov na trhu komplexných ICT riešení možno rozdeliť do dvoch skupín. V prvej skupine sú IT spoločnosti, ktoré dodávajú komplexné riešenia na tomto trhu  s využitím subdodávok dátových riešení od telekomunikačných operátorov, keďže sami nedisponujú potrebnou infraštruktúrou, resp. technológiou, kompletné riešenie však predávajú sami. Takouto spoločnosťou je aj podnikateľ Posam.

Medzi najvýznamnejších konkurentov podnikateľa Posam patria spoločnosti uvedené nižšie v tabuľke:

Spoločnosť	Odhadovaný trhový podiel	
Asseco Slovakia, a.s.	6-8%	
DATALAN, a.s.	5-7%	
TEMPEST a.s.	5-7%	
SOITRON, a.s.	5-8%	
Siemens IT Solution and Services, s.r.o.	10-12%	
DITEC, a.s.	5-7%	
S&T Varias s.r.o.	5-7%	
CORINEX a.s.	4-6%	
GAMO a.s.	4-6%	

Z vyššie uvedenej tabuľky vyplýva, že spoločný podiel najvýznamnejších konkurentov podnikateľa Posam na trhu komplexných ICT riešení je v rozmedzí od 49-68%, z čoho vyplýva, že na predmetnom trhu pôsobia aj ďalšie spoločnosti poskytujúce tieto služby.

V druhej skupine sú telekomunikační operátori, ktorí sú schopní vlastnými zdrojmi poskytnúť dátové služby a na vytvorenie a poskytnutie komplexného riešenia, ktoré sami predávajú, využívajú subdodávky od iných podnikateľov. Do predmetnej skupiny patrí účastník správneho konania, podnikateľ Slovak Telekom. 

Medzi najvýznamnejších konkurentov podnikateľa Slovak Telekom patria spoločnosti uvedené nižšie v tabuľke:
Spoločnosť	Odhadovaný trhový podiel	
Slovanet, a.s.	4-6%	
SWAN, a.s.	4-6%	
GTS Slovakia, a.s.	4-6%	
Orange Slovensko, a.s.	5-10%	
Železničné telekomunikácie Bratislava	4-6%	
Energotel, a.s.	4-6%	
Dial Telecom, a.s.	1-2%	
Vizada Networks spol. s r.o.	5-7%	

Z predmetnej tabuľky vyplýva, že spoločný podiel najvýznamnejších konkurentov podnikateľa Slovak Telekom na trhu komplexných ICT riešení je v rozmedzí 31-49%, z čoho vyplýva, že na predmetnom trhu pôsobia aj ďalšie spoločnosti poskytujúce tieto služby.

Medzi najvýznamnejších konkurentov podnikateľa Posam na trhu IT prevádzkových služieb sú spoločnosti uvedené nižšie:

Spoločnosť	Odhadovaný trhový podiel	
SOITRON, a.s.	20-25%	
Siemens IT Solutions and Services, s.r.o.	15-20%	
Asseco Slovakia, a.s.	15-20%	
Datalan, a.s.	6-8%	
Tempest, s.r.o.	7-10%	
Axa Slovenská republika, a.s.	15-20%	

Z vyššie uvedenej tabuľky vyplýva, že na predmetnom relevantnom trhu je dostatočný počet konkurencie schopných subjektov.

Dodávatelia 
Dodávateľov v rámci trhu komplexných ICT riešení sú na jednej strane tí, ktorí dodávajú pre spoločnosti, ktoré nedisponujú vlastnou telekomunikačnou infraštruktúrou a technológiou (takouto spoločnosťou je aj podnikateľ Posam), a teda najvýznamnejšími dodávateľmi podnikateľa Posam v prípade prenosovej kapacity, infraštruktúry sú spoločnosti SWAN, a.s.; GTS Slovakia, a.s.; Towercom, a.s.; Orange Slovensko, a.s.; Energotel, a.s. a Železnice Slovenskej republiky. 

Podnikateľ Slovak Telekom dodáva podnikateľovi Posam ako sú DSL Internet, ISDN PRA, ISDN Profi, pričom predmetné služby sú poskytované podnikateľovi Posam výhradne pre jeho vlastné použitie a tieto nie sú poskytované/predávané iným koncovým zákazníkom.

Na druhej strane sú to dodávatelia, ktorí dodávajú pre spoločnosti, ktoré nedisponujú vlastnými kapacitami na zabezpečenie IT služieb (takouto spoločnosťou je podnikateľ Slovak Telekom). 
Údaje o najvýznamnejších dodávateľoch podnikateľa Slovak Telekom boli podnikateľom Slovak Telekom označené za predmet obchodného tajomstva a sú súčasťou spisového materiálu.

Dodávateľom podnikateľa Slovak Telekom je aj podnikateľ Posam, avšak jeho podiel na dodávkach z celkového nákupu bol v rokoch 2006-2008 minimálny. Podnikateľ Slovak Telekom nakupuje od neho len v rámci trhu IT prevádzkových služieb, a to konkrétne služby manažmentu pracovných staníc (ide o podskupinu IT prevádzkových služieb).

Z predložených podkladov a informácií podnikateľom Slovak Telekom vyplýva, že na trhu IT prevádzkových služieb pôsobí dostatočné množstvo dodávateľov a dodávky podnikateľa Posam sú vo vzťahu podnikateľa Slovak Telekom zanedbateľné, ako aj jeho postavenie na predmetnom relevantnom trhu, na základe čoho úrad dospel k záveru, že sa na trhu IT prevádzkových služieb a na trhu komplexných ICT riešení, ktoré sú vo vzťahu dodávateľsko-odberateľskom, koncentráciou nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na predmetných relevantných trhoch.

Odberatelia podnikateľa Posam
Údaje o najvýznamnejších odberateľoch podnikateľa Posam na trhu IT prevádzkových služieb a na trhu komplexných ICT riešení a najvýznamnejších odberateľoch podnikateľa Slovak Telekom na trhu komplexných ICT riešení boli označení za predmet obchodného tajomstva a sú súčasťou spisového materiálu.

Ako už bolo uvedené vyššie v odseku „Dodávatelia“ odberateľom podnikateľa Posam je aj spoločnosť Slovak Telekom, ktorá nakupuje od neho služby manažmentu pracovných staníc (ide o podskupinu IT prevádzkových služieb). Konkrétne údaje o podiele dodávok na celkovom predaji boli označené za predmet obchodného tajomstva a sú súčasťou spisového materiálu.
 
Možnosti vstupu na trh
Z podkladov a informácií predložených podnikateľom Slovak Telekom v predmetnom správnom konaní vyplynulo, že na trh komplexných ICT riešení došlo v posledných piatich rokov k vstupu podnikateľa Asseco Slovakia, a.s., keď sa v decembri 2005 spoločnosť Asseco Slovakia stala majoritným akcionárom spoločnosti Slovanet, a.s., ktorá patrí medzi alternatívnych telekomunikačných operátorov. 
Ďalej na predmetný trh vstúpil podnikateľ DATALAN, a.s. prostredníctvom fúzie s Ability Development SK.

So vstupom a pôsobením na vyššie uvedených ovplyvnených trhoch nie sú spojené žiadne osobitné právne ani regulačné bariéry (vyjmúc všeobecné podmienky pre výkon podnikateľskej činnosti spoločné pre akéhokoľvek podnikateľa).

Čo sa týka nákladov na vstup, popri nákladoch, ktoré vznikajú so založením a vznikom spoločnosti a získaním oprávnenia na výkon podnikateľskej činnosti, ktoré sú spoločné pre akéhokoľvek podnikateľa, so vstupom na ovplyvnené trhy nesúvisí vznik žiadnych osobitných nákladov.
Pred vstupom na trh je potrebné obstarať si informácie o trhovej situácii a zabezpečiť primerané personálne a materiálne podmienky na poskytovanie služieb.

Taktiež sa na vstup na predmetné relevantné trhy nevyžaduje získanie žiadnych licencií ani patentov, žiadnych osobitných výrobno-technických ani obchodných poznatkov, informácií a know-how, ktoré by predstavovali dodatočné náklady.

V prípade, že chce spoločnosť na vyššie uvedených relevantných trhoch pôsobiť a nemá predpoklady vlastnými prostriedkami poskytovanie služieb zabezpečiť, napr. nedisponuje dostatkom školeného personálu alebo know-how, prípadne nemá k dispozícii elektonickú komunikačnú sieť a/alebo potrebnú technológiu na poskytovanie služby prenosu dát, môže zabezpečenie týchto služieb, alebo ich častí subkontrahovať u inej spoločnosti.

Vyššie uvedený spôsob poskytovania služieb je na predmetných relevantných trhoch bežný a ako vyplýva z vyššie uvedených informácií, obdobným spôsobom postupujú aj účastníci koncentrácie.

Z vyššie uvedených informácií vyplýva, že neexistujú významné bariéry na vstup na relevantný trh IT prevádzkových služieb a relevantný trh komplexných ICT riešení a taktiež nie sú so vstupom na predmetné relevantné trhy spojené osobitné náklady. 

7. Záver

Dôvodom predmetnej koncentrácie, ako vyplýva z podkladov a informácií predložených podnikateľom Slovak Telekom je najmä vývoj na trhu hlasových služieb v pevnej sieti, na ktorom pôsobí podnikateľ Slovak Telekom a ktorý má predovšetkým v dôsledku substitúcie mobilných hlasových služieb dlhodobo klesajúcu tendenciu. Podnikateľ Slovak Telekom okrem vyššie uvedeného poskytuje aj dátové služby v pevnej sieti.
Ako uvádza podnikateľ Slovak Telekom dopyt po dátových službách stále existuje, avšak sa zároveň menia aj požiadavky na poskytovanú službu. Zákazníci už nežiadajú iba samostatné dátové služby, ale vyžadujú dátové a manažované služby v rámci komplexných riešení, ktoré zahŕňajú hlavne služby zo segmentu informačných technológií.

Na druhej strane sú IT spoločnosti, od ktorých zákazníci požadujú komplexné pokrytie ich informačných a komunikačných potrieb a to v rámci jedného integrovaného riešenia. Bežné spoločnosti poskytujúce IT služby potrebujú teda svoje portfólio podporiť o telekomunikačné služby. 

Nakoľko IT spoločnostiam chýba potrebná telekomunikačná infraštruktúra a technológia  alebo dostatočne vybavené dátové centrá a telekomunikační operátori nedisponujú dostatočným know-how v oblasti IT služieb, v snahe poskytnúť žiadaný druh komplexných riešení, tieto spoločnosti dodávku chýbajúcich služieb  subkontrahujú. 

Nadobudnutie kontroly podnikateľom Slovak Telekom nad podnikom podnikateľa Posam umožní účastníkom predmetnej koncentrácie poskytovať si navzájom  komponenty komplexného riešenia, ktorými účastníci koncentrácie nedisponujú  v rámci jednej ekonomickej skupiny, čo je výhodnejšie z dlhodobejšieho hľadiska, predovšetkým z dôvodu úspory transakčných nákladov, jednoduchšiemu prístupu k širšej skupine zákazníkov a možnosti úplne využiť know-how a možnosti partnera.

Na základe predložených podkladov a informácií úrad dospel k záveru, že uskutočnením posudzovanej koncentrácie sa na relevantnom trhu komplexných ICT riešení nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže, nakoľko na predmetnom relevantnom trhu je dostatočný počet konkurencie schopných subjektov a neexistujú žiadne významné prekážky vstupu na daný trh. 

Vzhľadom na skutočnosť, že na relevantnom trhu IT prevádzkových služieb, ktorý je vo vzťahu k relevantnému trhu komplexných ICT riešení trhom dodávok, je podiel podnikateľa Posam, ktorý na trhu IT prevádzkových služieb pôsobí, zanedbateľný a na danom trhu existuje dostatočný počet spoločností poskytujúcich IT prevádzkové služby a taktiež vzhľadom na skutočnosť, že neexistujú žiadne významné bariéry vstupu na predmetný relevantný trh, úrad dospel k záveru, že uskutočnením posudzovanej koncentrácie sa na relevantnom trhu IT prevádzkových služieb a na relevantnom trhu ICT komplexných riešení, na ktorých dochádza medzi podnikateľmi Slovak Telekom a Posam k vertikálnemu prekrytiu, nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže.

Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

Podľa § 33 zákona úrad listom č. 4749/PMÚ SR/2009 zo dňa 18.12.2009 vyzval účastníka správneho konania, t.j. podnikateľa Slovak Telekom pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

Účastník predmetného správneho konania sa prostredníctvom právneho zástupcu v liste zaevidovanom úradom pod č. 4773/2009 zo dňa 21.12.2009 vyjadril, že nemá žiadne pripomienky a ani nepredkladá ďalšie návrhy na vykonanie dôkazov v predmetnej veci. 

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia. 

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Rastislav Kuklis
advokát
Hodžovo nám. 1A
811 06 Bratislava